ئەندریا پێرلۆ:
توانام نەماوە و كاتی فڕێدانی پێڵاوەكانم هاتووە
ئیتاڵیا نەخۆش نییە، لە قۆناغی دەستاودەستكردنی نەوەی كۆن و نوێدایە
ئاژانس:
ئیتاڵیا گەوهەرێكی لەدەست دا. ئەندریا پێرلۆ ناسراو بە «مۆزارت» لەتەمەنی 38 ساڵیدا وازهێنانی خۆی لە یاریكردن راگەیاند و وتیشی «هێشتا نازانم لەداهاتوودا چی دەكەم».
پێرلۆ لە دوو دەیەی رابردوودا لە هەموو بۆنە گەورەكانی تۆپی پێی جیهاندا بەشداریی كردووە، بڕبڕەی پشتی هەڵبژاردەی ئیتاڵیا بووە. بەڵام لەكۆتاییدا خۆی لە یانەی نیویۆركی ئەمەریكیدا بینیوە.
لەم چاوپێكەوتنەیدا لەگەڵ رۆژنامەی لاگازێتا دێللۆ سپۆرت، پێرلۆ هۆكارەكانی وازهێنانی لە یاریكردن روندەكاتەوە و باس لە دۆخی ئێستای هەڵبژاردەی ئیتاڵیاش دەكات.
*لەكۆتایی ئەمساڵدا گرێبەستەكەت لەگەڵ نیویۆرك كۆتایی دێت، ئایا چیرۆكی پێرلۆ و یاریگاكانیش بەتەواوی كۆتایی دێت؟
پێرلۆ: رۆژانە لەكاتی راهێنانەكاندا توشی گرفتی جەستەیی بدەم، بۆیە ئێستا كاتی وازهێنانە.. تەمەنم بەرەو سەرەوە هەڵكشاوە و جەستەم ناتوانێت لەوە زیاتر بەرگە بگرێت و ناتوانم تاكو 50 ساڵیی یاری بكەم، بۆیە بڕیاری وازهێنانم داوە و بیر لەوەدەكەمەوە دەست بەكارێك بكەم كە لەگەڵ تەمەنمدا بگونجێت.. ئێستا كاتی ئەوەیە پێڵاوەكانم فڕێ بدەم.
*پلانت بۆ داهاتوو داناوە؟
پێرلۆ: هێشتا هیچ بڕیارێكم نەداوە، تەنها ئەوەندە دەزانم كە دوای كۆتاییهاتنی گرێبەستەكەم لەگەڵ نیویۆرك دەگەڕێمەوە ئیتاڵیا و پاشان دەست بەبیركردنەوە دەكەم.
*دەنگۆی ئەوە هەیە كە دەبیتە یاریدەدەری ئەنتۆنیۆ كۆنتی راهێنەری چێڵسی؟
پێرلۆ: خەڵك لەم ماوەیەدا هەموو شتێك دەڵێن و خەیاڵاتی خۆیان باس دەكەن، ئەوان ئازادن، بەڵام من هێشتا هیچ بڕیارێكم نەداوە.
*هاوڕێكانت لەنمونەی گاتوسۆ، نێستا، ئینزاگی و چیفچینكۆ پاش وازهێنان لەیاریكردن چونەتە بواری راهێنانەوە، تۆش لەسەر هەمان رێڕەو ناڕۆیت؟
پێرلۆ: كاناڤارۆ، برۆچی و زامبرۆتاش بەهەمانشێوە بوون بە راهێنەر، ئەگەر بمەوێت وەك ئەوان بكەم، ئەوا كارەكە زۆر ئاسان نییە و پێویستی بە ئامادەكاریی و دیراسەی زۆر هەیە تاكو بتوانیت ببیتە راهێنەرێكی گەورە.. زۆر راشكاوانە دەڵێم كە لە ئێستادا ئامادەی ئەوە نیم ببمە راهێنەر.
*ئەگەر كەمێك باس لە هەڵبژاردەی ئیتاڵیا بكەین.. پێتوایە سەرنەكەوتنی ئیتاڵیا بۆ مۆندیال كارەساتی تۆپی پێیە؟
پێرلۆ: بەدیاریكراوی نازانم كە چی روودەدات.. بەڵام شتێكی ناخۆش و كارەساتە ئەگەر ئەو هەڵبژاردەیە نەگاتە مۆندیالی روسیا، بەڵام پێویستە هیوامان هەبێت و پشتگیرییان بكەین بۆ ئەوەی بلیتی سەركەوتن ببڕن.
*زۆر كەس باس لەوە دەكەن ئیتاڵیا لە قەیراندایە، لەدوو مۆندیالی رابردووشدا ئەنجامیان نەبووە، چۆن ئەمە لێكدەدەیتەوە؟
پێرلۆ: بەبڕوای من تۆپی پێی ئیتاڵیا نەخۆش نییە، ئەوە راستە كە لەدوو مۆندیالی رابردوودا لەقۆناغی یەكەمدا كراینە دەرەوە، ئەمە هیچ پاساوێك هەڵناگرێت، بەڵام دەبێت ئەوەش بزانین كە لەدوو یۆرۆی رابردوودا ئاستی هەڵبژاردەكە زۆر بەرز بووە، تەنانەت لەیەكێكیاندا گەیشتینە یاریی كۆتایی.. پێویستە ئێمە لەوە تێ بگەین كە ئیتاڵیا لە قۆناغی لەقۆناغی دەستاودەستكردنی نەوەی كۆن و نوێدایە، پێویستە ئەم قۆناغە تێپەڕێت و دۆخەكە ئاسایی ببێتەوە، ئەمە بەسەر زۆر هەڵبژاردەی دیكەیشدا هاتووە لە نمونەی ئیسپانیا، ئەڵمانیا و فەرەنسا.
*دەوترێت كە لە ئیتاڵیا یاریزانە لاوەكان هەلیان پێ نادرێت؟
پێرلۆ: لەگەڵ ئەو بۆچونەدا نیم، پێموایە ئەوەی ئاستی بەرز نیشان بدات، جێگەی خۆی لە پێكهاتەی سەرەكیدا دەكاتەوە، ئەم رێسایە لە ئیتاڵیا و وڵاتانی دیكەشدا پەیڕەو دەكرێت.
*لە یاریزانە لاوەكاندا سەرسامیت بەكامیان؟
پێرلۆ: ئینسینی و ڤێراتی، ئەوان زۆر باش پێگەیشتوون.. هەروەها بیلۆتی، كالیاردینی و كالدارا ئەوانیش دەبنە ئەستێرە لەداهاتوودا. بەڵام هێشتا قورسە بتوانین بەراورد بكەین لەنێوان ئەوان و ئەستێرەكانی رابردوودا لەنمونەی تۆتی و دیلپێرۆ.
*بۆچی ئەو كارە قورسە؟
پێرلۆ: ئێستا تۆپی پێ گۆڕاوە، یاریزانە لاوەكان ئەركی زۆریان پێ دەسپێردرێت و فشاری زۆرتریان لەسەرە، ئەگەر لەیارییەكدا ئاستیان وەك پێویست نەبێت، ئەوا روبەڕوی رەخنەی زۆر دەبنەوە و فشاریان دەخرێتەسەر.
*ئەی لەبارەی بالۆتێللییەوە؟ پێتوایە بگەڕێتەوە ریزی هەڵبژاردەی ئیتاڵیا؟
پێرلۆ: ئەوە پەیوەستە بەخۆیەوە، ئەگەر بتوانێت بەردەوام بێت لەسەر ئاستە بەرزەكەی لەگەڵ یانەكەیدا، ئەوا دەرگای هەڵبژاردەكەی بۆ دەكرێتەوە، سەرباری ئەوەی بڕیاری یەكەم و كۆتاییش هەر لای راهێنەر دەمێنێتەوە.
*لەهەڵبژاردەی ئیتاڵیادا لەژێر سەرپەرشتیی چەند راهێنەرێكدا یاریت كردووە وەك تراپاتۆنی، لیپی، دۆنادۆنی، براندێلی و كۆنتی.. كامیان باشتر بوون؟
پێرلۆ: شەرەفمەندم بەوەی لەژێر دەستی ئەم راهێنەرە گەورانەدا یاریم كردووە، لەسەردەمی لیپی دا ئاستێكی بەرزمان پێشكەش دەكرد، بەهەمانشێوەی سەردەمی براندێلی.. لەسەردەمی دۆنادۆنی دا هەندێك یاریمان كردووە كە جێگەی رێز و پیاهەڵدان بوو.. سەردەمی كۆنتییش بێوێنە بوو.